**Ole Martin Eyvin Ovrum** (født 2. januar 1882 i Kristiania, død 15. februar 1965 i Oslo) var en norsk tegner og illustratør, som særlig arbeidet som avis-, tegneserie- og reklametegner. Profesjonelt brukte han bare navnet **Eyvin Ovrum**. Både firmanavn og signaturen «E.O.» på en del arbeider viser dette.

Professor Jorunn Veiteberg skriver i sin bok *Den norske plakaten* at Ovrum, sammen med Robert Millar må regnes som en av grunnleggerne av norsk reklamevesen. Illustratørkollegaen Trygve M. Davidsen kalte Ovrum for «reklametegnernes stamfar» i Norsk reklameforbunds tidsskrift *Propaganda* i 1939.

Utdannelse og karriere
----------------------

Ovrums bilde som var utgangspunkt for reklameplakaten fra 1914 for Frigg havregryn og -mel, «nymalet, datostemplet», fra Nydalens Mølle, Sandnes. Dette var «Norges beste reklameplakat» ifølge kunstneren selv.
Ovrum hadde sin utdannelse fra Knud Bergsliens malerskole i Kristiania. Han reiste til St. Louis i USA i 1900 og var bosatt der til 1911. I USA arbeidet han som avistegner i blant annet *St. Louis Despatch* og tegnet karikaturer av en rekke kjente personer som Theodore Roosevelt, Sarah Bernhardt og brødrene Wright.

Da han kom tilbake til Kristiania, arbeidet han i to år som tegner i *Morgenbladet*, før han startet i Illustrationsatelieret. I 1913 grunnla han reklamebyrået Grafia, som senere skiftet navn til Atelier E-O. Atelieret eksisterer fortsatt og eies og drives av Ovrums nevø.

Av de plakatene han tegnet, var Ovrum selv mest fornøyd med «Frigge-Paal», «Norges beste reklameplakat», som han skrev i *Propaganda* i 1925. Frigge-Paal-plakaten var laget som reklame for Frigg havre, landets første datostemplede havregryn og -mel, produsert ved Nydalens Mølle i Sandnes. Ovrum brukte sin sønn Paal som modell for oljemaleriet som var utgangspunkt for plakaten. I Veitebergs bok er det gjengitt en portrett-versjon av «Frigge-Paal». Dette ble brukt som reklame i ukepressen. En reklameplakat fra 1922 viser gutten stående med en pakke Frigg havregryn under armen.

I Kristiania tok Eyvin Ovrum initiativet til å stifte Tegnerforbundet i 1917. Han var forbundets første formann – og tegnet deres emblem «Kråka». Tegnerforbundet utga et eget årshefte i perioden 1917–1920, med bidrag fra tidens kjente tegnere, Per Krohg og andre. 

På utstillinger fikk Ovrum spesielt oppmerksomhet for sine følsomme barnetegninger. Han illustrerte også bøker for barn og laget populære tegneserier, som «Dagros» i *Nationen* og «Professoren» i *Morgenbladet*, der han også arbeidet som avis- og teatertegner i flere år. Dagros ble i flere år tegnet av Kaare Bratung. 

I 1916 begynte Ovrum å utgi bladet *Profit*, som hadde som formål å vekke interesse for reklame i tekst og bilder. Bladet gikk inn med nummer 3 i 1918.

Referanser
----------

1. 1 2   Norsk kunstnerleksikon, Norsk kunstnerleksikon ID Eyvin\_Ovrum, besøkt 9. oktober 2017[Hentet fra Wikidata]
2. 1 2   KulturNav, KulturNav-ID 4a73a709-df0d-4303-be16-357080f0bf71, besøkt 9. oktober 2017[Hentet fra Wikidata]
3. ↑  Veiteberg (1998), s. 64
4. ↑  Veiteberg (1998), s. 70
5. ↑  Nettsted som gjengir hele plakaten
6. 1 2 3   Alfsen (1986), (e-bok fra bokhylla.no)
7. ↑  Også omtalt som «Frigg-gutten»
8. ↑  Ovrum (1925)
9. ↑  Gramstad, Elsie; Solfrid W. Hetland og Astrid M. Sævareid (1986) *Nydalens Mølle : jæderske havregyn*. Upublisert oppgave, Stavanger Lærerhøgskole
10. ↑  Veiteberg (1998), s. 72
11. ↑  (no) Bibliografisk post fra BIBSYS bibliotekbasen

Litteratur
----------

* Alfsen, Glenny (1986) «Ovrum, Eyvin». I: *Norsk kunstnerleksikon*
* Ovrum, Eyvin (16. april 1925) «Av en reklametegners papirer». i: *Propaganda : organ for Norges reklameforbund*, ekstranummer, s. 26
* Veiteberg, Jorunn (1998) *Den norske plakaten*. Oslo, Pax. ISBN 82-530-1933-5 (e-bok fra bokhylla.no)

  


|  |  |
| --- | --- |
| Oppslagsverk/autoritetsdata | Norsk kunstnerleksikon **·** BIBSYS **·** VIAF **·** KulturNav
 |